Pernille Sams (KF), 1999-01-12:
Jeg vil gerne sige mange tak for en vældig god og meget konstruktiv behandling af de her to forslag.
Jeg føler, at langt de fleste partier har taget forslagene for lige nøjagtig det, de er, nemlig en god og sober hjælp til, at det skal kunne lade sig gøre at starte flere nye virksomheder i Danmark, skabe arbejdspladser i Danmark, vidensintensive arbejdspladser.
Og jeg synes, at mange af partierne havde en dejlig positiv, konstruktiv holdning til, at vi i fællesskab burde løfte de opgaver, der ligger foran Folketinget på det her område.
Jeg startede selvfølgelig med at blive lidt nedtrykt, da jeg til indledning hørte Bjarne Laustsens indlæg; det eneste, der rigtig var af socialdemokratisk vision, var, at vi var nået til curlinghøjde.
Det er jo ret lavt, må man jo altså sige.
Man kan ikke komme meget lavere rent fysisk, vel?
Dér er vi nede på isen.
Og hvordan det her
så ellers skulle være et spil om curling med de nye virksomheder, fandt jeg aldrig helt ud af.
Men under alle omstændigheder lyttede jeg mig til, at Socialdemokratiet opfattede ordet incitament som et modeord, og det vil jeg meget advare mod.
Jeg opfatter incitamenter som helt afgørende ting, og man kan jo se, at det er et redskab, der bliver brugt overalt i verden, for at fastholde og forstærke medarbejdernes interesse for virksomheden; det drejer sig jo netop om at skabe incitamenter til, at man kan få en speciel tilknytning til og en speciel interesse for den virksomhed, man er ansat i.
Så hvis Danmark ikke skulle anerkende, at der var et særligt behov her i den konkurrence, vi lever i, så står vi med et meget stort problem.
Det vil jeg da virkelig opfordre Socialdemokraterne til lige at give en chance og ikke bare opfatte som et almindeligt modefænomen, for det vil være en stor, stor misforståelse.
Samtidig vil jeg gerne rette den misforståelse, der
åbenbart også ligger hos Socialdemokraterne, nemlig at der skulle være tale om skattefri gevinster her.
Det er der ikke tale om.
Der er tale om, at gevinsterne bliver beskattet, når de kommer, når man sælger sine aktier og får udbetalt pengene, så bliver de beskattet.
Socialdemokraterne ønsker, de skal beskattes, inden man får pengene.
Vi ønsker, de skal beskattes, når man får pengene.
Det er såmænd dér, forskellen ligger, og så skal man ikke ændre det til, at det bliver et spørgsmål, om vi ønsker skattefri gevinster, for det ønsker vi ikke.
Men i den sammenhæng vil jeg da gerne sige, at ministeren og den radikale ordfører, hr. Morten Helveg Petersen, nævnte nogle helt konkrete problemer, som man ser omkring succession, omkring grænseoverskridende problemer i forhold til Tyskland.
Dér vil jeg da gerne sige, at jeg synes det er meget positivt, hvis vi kan få disse konkrete ting frem.
Jeg vil meget gerne både have dem aflaret og løst, for vi vil gerne medvirke til at lukke disse huller og løse de problemer, for det her er for os ikke et spørgsmål om, at vi ønsker skatteunddragelsesmuligheder eller huller eller noget, det er slet ikke det, det her forslag går ud på.
Så vi vil meget gerne have de forslag frem, og så kan vi jo i udvalgsarbejdet sørge for i fællesskab at få lukket for de muligheder, som nogen ser for skatteunddragelse.
Det her forslag er slet ikke et spørgsmål om skatteunddragelse, det er et spørgsmål om at stifte nye virksomheder i Danmark, skabe nye arbejdspladser her.
Og jeg hørte egentlig positive takter, bare vi kunne få disse spøgelser væk, som nogle partier ser.
Det vil jeg meget gerne give tilsagn om at vi tager konstruktivt op i udvalgsarbejdet og får lukket de huller, der eventuelt findes.
Og så vil jeg gerne sige tusind tak til alle de borgerlige partier med Venstre i spidsen, som jo holdt en fremragende tale om det her forslag.
Det viser jo også, at hele den borgerlige side af Folketinget egentlig meget ville ønske, at skatteministerens lidt konstruktive side vandt i denne her sag, så lad os prøve at få et godt og konstruktivt udvalgsarbejde om det, og tak for den positive modtagelse, som forslaget fik her i første omgang.